Hvis du modtager en mail fra din chef i sommerferien, så er der god grund til at være ekstra opmærksom. Ifølge Rigspolitiet udgiver gerningsmænd sig for tiden for at være chefer i danske virksomheder, og sender falske mails ud til medarbejderne. De falske mails er skrevet i chefens navn, og i mailen bliver modtageren bedt om at sende sine kontooplysninger eller foretage en bankoverførsel. Dette svindelnummer er særlig udbredt i ferieperioden, hvor chefen er på ferie, og ikke befinder sig på kontoret. Derudover har Rigspolitiet også kendskab til sager, hvor svindlerne har vedhæftet et Word-dokument, der giver adgang til medarbejderes computere, hvis de åbner det. Rigspolitiet råder derfor alle til at være varsomme, hvis der kommer en mistænkelig mail fra chefen.

Referat:
Rigspolitiet advarer mod fupmails i sommerferien. Ferien er nemlig højsæson for svindel med mails fra chefer.